Clarissa Lindoor-moordsaak uitgestel | Netwerk24
Clarissa Lindoor-moordsaak uitgestel
Deur Elmarine Anthony 07 Oktober 2019 06:01
Die saak teen Diaan Swartz (21), wat daarvan beskuldig word dat hy sy meisie, Clarissa Lindoor (27), vermoor het, is Vrydag 27 September in die plaaslike landdroshof tot 30 Oktober uitgestel.
Swartz, wat met sy eerste verskyning 17 September aangedui het hy gaan om borgtog aansoek doen, het besluit om nié met sy aansoek voort te gaan nie.
Die staat het gevra dat die saak uitgestel word omdat verklarings deur getuies en die verslag oor die lykskouing nog uitstaande is.
Lindoor is Saterdag 14 September op die plaas Nietvoorbij vermoor. Sy het veelvuldige beserings aan haar gesig en lyf gehad. Swartz is die volgende dag vir haar moord in hegtenis geneem. Die twee was vir vier jaar saam.
In 'n ander saak het Swartz ook op aanklag van aanranding met die doel om ernstig te beseer in die Stellenbosch-streekhof verskyn. Die saak is tot 17 Oktober uitgestel.
Hy word daarvan beskuldig dat hy 'n man Saterdag 1 Junie tussen 03:00 en 04:00, tydens 'n stryery oor drank, in die man se huis op dieselfde plaas met 'n mes gesteek het. Swartz was ten tyde van sy inhegtenis­neming vir Lindoor se moord op 15 September op borgtog van R500 uit.